**Zmluva o dielo**

uzatvorená podľa § 536 a nasl. zákona č. 513/1991 Zb. Obchodného zákonníka v znení neskorších právnych predpisov

uzatvorená medzi:

Objednávateľom :

**Názov: Univerzita Komenského v Bratislave** (ďalej len ,,UK“)

Sídlo: Šafárikovo nám. č. 6, 818 06 Bratislava

Štatutárny orgán: prof. JUDr. Marek Števček, PhD., rektor

IČO: 00 397 865

DIČ: 202 084 5332

IČ DPH: SK 202 084 5332

Bankové spojenie: Štátna pokladnica

Číslo účtu: SK54 8180 0000 0070 0054 8473

Súčasť UK: **Univerzita Komenského v Bratislave, Právnická fakulta**

Sídlo: Šafárikovo nám. č. 6, P.O.BOX 313, 810 00 Bratislava

Zastúpená: doc. JUDr. Eduard Burda, PhD., dekan

Osoby oprávnené konať

- vo veciach zmluvy: doc. JUDr. Eduard Burda, PhD., dekan

- vo veciach realizácie zmluvy: Ing. Albert Priehoda, PhD., tajomník fakulty

Bankové spojenie: Štátna pokladnica

IBAN: SK81 0200 0000 0040 0552 0951

(ďalej len „objednávateľ“)

a

Zhotoviteľom:

obchodné meno:

Sídlo:

IČO:

DIČ:

IČ DPH:

Bankové spojenie:

Číslo účtu:

Konateľ:

Kontakt:

Zapísaný v registri:

E-mail. adresa:

autorizovaný projektant (ďalej len „zhotoviteľ“)

(objednávateľ a zhotoviteľ ďalej spolu aj „zmluvné strany“)

**I.**

**PREAMBULA**

Táto zmluva sa uzatvára ako výsledok procesu verejného obstarávania podľa § 112 ods. 6 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) na poskytnutie služby na predmet zákazky **„*Projektová dokumentácia - Komplexná obnova nebytového priestoru na Vajanského nábreží 10, Bratislava“*** (ďalej označená aj ako „Projekt“).

**II.**

**PREDMET ZMLUVY**

1. Predmetom tejto zmluvy je záväzok:
2. zhotoviteľa, že vykoná dielo v rozsahu podľa článku III. tejto zmluvy pre objednávateľa a odovzdá ho zhotovené v rozsahu a v kvalite vymedzenej v tejto zmluve a v jej prílohe/ách v termíne dohodnutom v čl. IV. ods. 1. tejto zmluvy objednávateľovi v  sídle objednávateľa;
3. zhotoviteľa, že sa zúčastní na kontrolných dňoch projektu, resp. kontrolných dňoch stavby (ďalej len „KDP“ a „KDS“) vo frekvencii dohodnutej v zmluve až do finálneho odovzdania projektovej dokumentácie (ďalej len „PD“); KDP a KDS budú prebiehať v sídle objednávateľa, t. j. v mieste stavby, pokiaľ sa zmluvné strany písomne nedohodnú inak;
4. objednávateľa, že poskytne zhotoviteľovi nevyhnutne potrebné podklady (zadanie rozsahu a obsahu prác a ostatnú jemu dostupnú dokumentáciu) v  termíne do pätnástich dní po podpise zmluvy oboma zmluvnými stranami;
5. objednávateľa, že poskytne zhotoviteľovi nevyhnutne potrebnú súčinnosť;
6. objednávateľa, že prevezme dielo bez zjavných vád, chýb a nedostatkov a zaplatí zhotoviteľovi cenu za dielo podľa čl. VI. tejto zmluvy;
7. zhotoviteľa, že udelí objednávateľovi súhlas na použitie diela uvedený v čl. X. tejto zmluvy;

**III.**

**DIELO**

1. Dielom podľa tejto zmluvy je:
	1. **I. etapa:** Prípravná dokumentácia, ktorá zahŕňa:
		1. Zameranie existujúceho stavu vrátane častí stavby dotknutých navrhovanými úpravami
		2. Inventarizácia hodnotných prvkov a súčastí stavby s návrhom ich obnovy a prezentácie
		3. Reštaurátorský výskum a spracovanie návrhu na reštauráciu
		4. Stavebno-technický a statický posudok;
	2. **II. etapa:** Projektová dokumentácia (PD) pre stavebné povolenie a realizačný projekt;
	3. **III. etapa:** Zabezpečenie inžinierskej činnosti a dodanie právoplatného rozhodnutia na realizáciu vydaného príslušným stavebným úradom;
	4. **IV. etapa:** Súčinnosť pri verejnom obstarávaní zhotoviteľa;
	5. **V. etapa:** Autorský dohľad.

**na stavbu:** Komplexná obnova nebytového priestoru na Vajanského nábreží 10, Bratislava.

1. Zhotoviteľ sa zaväzuje dielo vykonať v slovenskom jazyku, na svoje náklady a na svoje nebezpečenstvo, v dojednanom termíne, podľa pokynov objednávateľa, STN, všeobecne záväzných právnych predpisov a technických predpisov, ako aj v súlade s požiadavkami stavebného úradu a dotknutých orgánov/subjektov a účastníkov územného a/alebo stavebného konania v minimálnom rozsahu PD a RP stanovenom v prílohe č. 1 (súčasťou PD budú vyjadrenia všetkých dotknutých inštitúcií potrebné k vydaniu stavebného povolenia, stavebné povolenie, prípadne jeho zmena) a odovzdať ho objednávateľovi v termíne dohodnutom touto zmluvou.
2. Zhotoviteľ je povinný pri vykonávaní svojej činnosti spolupracovať s objednávateľom, ako aj s príslušným stavebným úradom a dotknutými orgánmi štátnej správy i samosprávy a s ostatnými dotknutými subjektmi, ktoré ustanoví príslušný stavebný úrad alebo právne predpisy a ich pripomienky zapracovať do diela. V prípade, že stavebný úrad alebo orgán štátnej správy alebo samosprávy, prípadne iný úrad bude požadovať doplnenie alebo prepracovanie predmetných dokumentácií z dôvodov nesplnenia jeho požiadaviek na kvalitu, rozsah a úplnosť dokumentácie je zhotoviteľ povinný túto prepracovať alebo doplniť. Odmena za toto prepracovanie, alebo doplnenie je zahrnutá v zmluvne dohodnutej cene určenej v čl. VI. tejto zmluvy. Ak bude navyše nutné dielo alebo jeho časť z vyššie uvedeného dôvodu prepracovať alebo doplniť v konaní o vydanie stavebného povolenia alebo v kolaudačnom konaní, ide o vadu diela (jeho časti) alebo nedorobok a zhotoviteľ je povinný túto vadu odstrániť bezodplatne.
3. Zhotoviteľ je povinný zúčastňovať sa na KDP, resp. na KDS. Na KDP bude zhotoviteľ prezentovať výsledky všetkých činností vykonaných podľa tejto zmluvy, ukážky rozpracovanosti PD a konzultácie. KDP, resp. KDS sa budú konať nasledovne:

a) pre časť diela podľa čl. III. Ods. 1 bod 1.2 zmluvy (II. časť)- pravidelne, minimálne 1x za dva týždne až do finálneho odovzdania PD, pokiaľ sa zmluvné strany nedohodnú inak;

b) pre časť diela podľa čl. III. Ods. 1 bod 1.5 zmluvy (V. časť) – pravidelne, minimálne 1x za týždeň počas celej výstavby Projektu.

 KDP a KDS, rovnako ako aj ostatné konzultácie a stretnutia za účelom vyhotovenia diela budú prebiehať v sídle objednávateľa, alebo v mieste stavby (miesto určí podľa povahy KDP, KDS alebo inej konzultácie objednávateľ), pokiaľ sa zmluvné strany písomne alebo elektronickou poštou nedohodnú inak.

1. Vykonaním diela zhotoviteľom sa pre účely tejto zmluvy považuje včasné, bezchybné, podrobné a úplné dokončenie diela. Riadnym odovzdaním diela je písomné potvrdenie objednávateľa o prevzatí diela (preberací protokol). Riadnym odovzdaním diela prechádza zároveň na objednávateľa nebezpečenstvo vzniku škody na diele. Za poškodenie alebo zničenie diela alebo jeho časti zodpovedá zhotoviteľ až do riadneho odovzdania diela objednávateľovi; zhotoviteľ takto zodpovedá aj počas omeškania s riadnym odovzdaním diela.
2. Zhotoviteľ je povinný odovzdať dielo:
	1. **Dielo podľa čl. III. ods. 1 bod 1.1: Prípravná dokumentácia** v minimálnomrozsahu stanovenom v prílohe č. 1 a v Rozhodnutí o zámere obnovy č. KPUBA-2019/26753-2/105292/AUG zo dňa 15.1.2020 vydanom Krajským pamiatkovým úradom Bratislava, a to PD v jednom (1) vyhotovení v elektronickej forme zapísanej na CD/DVD, príp. USB (výkresová časť v DWG formáte, textová časť vo Word, Excel formáte a zároveň celá dokumentácia vo formáte PDF). Za správnosť zamerania skutkového stavu zodpovedá výhradne zhotoviteľ. Zmluvné strany sa dohodli, že so súhlasom objednávateľa je možné dodať túto časť diela aj po častiach.
	2. **Dielo podľa čl. III. ods. 1 bod 1.2: PD – pre stavebné povolenie -** PD v stupni pre stavebné povoleniev minimálnomrozsahu stanovenom v prílohe č. 1 v štyroch (4) vyhotoveniach v tlačenej forme (z toho jedno (1) vyhotovenie potvrdené príslušným stavebným úradom a jedno (1) vyhotovenie potvrdené technickou inšpekciou a príslušným Hasičským a záchranným zborom), v jednom (1) vyhotovení v elektronickej podobe zapísanej na CD/DVD/USB nosiči (model vo formáte RVT, ak zhotoviteľ používa Autodesk Revit alebo vo formáte IFC, ak zhotoviteľ používa iný software, výkresovú časť v DWG formáte, textovú časť vo formáte Word, Excel a zároveň celú dokumentáciu vo formáte PDF). Jednotlivé časti PD je zhotoviteľ povinný vypracovať podľa UNIKA Sadzobníka pre navrhovanie ponukových cien projektových prác a inžinierskych činností 2017, príloha č. 3, alebo novšej.
	3. **Dielo podľa čl. III. ods. 1 bod 1.2: PD - Realizačný projekt** s dopracovaním pre výber zhotoviteľa vo verejnom obstarávaní – v minimálnom rozsahu stanovenom v prílohe č.1 v ôsmich (8) vyhotoveniach v tlačenej podobe a v jednom (1) vyhotovení v elektronickej podobe zapísanej na CD/DVD/USB nosiči (model vo formáte RVT od zhotoviteľa používajúceho Autodesk Revit alebo vo formáte IFC od zhotoviteľa používajúceho iný software, výkresovú časť v DWG formáte, textovú časť vo formáte Word, Excel a zároveň celú dokumentáciu vo formáte PDF). Do jednotlivých častí PD je zhotoviteľ povinný zapracovať všetky pripomienky a požiadavky jednotlivých dotknutých orgánov obsiahnuté v rozhodnutí stavebného úradu (v stavebnom povolení) a schválené objednávateľom. Jednotlivé časti PD je zhotoviteľ povinný vypracovať podľa UNIKA Sadzobníka pre navrhovanie ponukových cien projektových prác a inžinierskych činností 2017, príloha č. 3 alebo novšej. PD musí obsahovať výkaz výmer a rozpočet stavby (finálne spracovaný až po schválení PD objednávateľom); jednotlivé položky vo výkaze výmer musia byť spracované v súlade s ustanovením § 42 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. PD musí presne a nediskriminačne špecifikovať navrhnuté prvky a materiály pre jednotlivé riešenia.

Zhotoviteľ je povinný poskytnúť súčinnosť objednávateľovi aj počas verejného obstarávania na zhotoviteľa stavby (najmä poskytovanie vysvetlení, doplnení pri žiadostiach o vysvetlenie súťažných pokladov zo strany záujemcov doručených verejnému obstarávateľovi, pri doručení žiadostí o nápravu alebo námietok zo strany dotknutých osôb v procese verejného obstarávania v lehotách určených v zákone o verejnom obstarávaní a pod.)

* 1. **Dielo podľa čl. III. ods. 1 bod 1.3:** Zabezpečiť inžiniersku činnosť a zabezpečiť dodanie právoplatného rozhodnutia stavebného úradu (právoplatného stavebného povolenia) na realizáciu stavby vydaného príslušným stavebným úradom; prioritne zabezpečiť získanie vyjadrenia Hasičského a záchranného útvaru hlavného mesta SR Bratislavy a vyjadrenia Úradu verejného zdravotníctva SR. Zhotoviteľ je povinný neodkladne informovať objednávateľa o prípadných požiadavkách dotknutých orgánov a dodať objednávateľovi originály vyjadrení dotknutých orgánov.
	2. **Dielo podľa čl. III. ods. 1 bod 1.4:** Autorský dohľad – zabezpečenie autorského dohľadu minimálne v rozsahu podľa prílohy č. 4 v UNIKA – Sadzobníku pre navrhovanie ponukových projektových prác a inžinierskych činností 2019; zhotoviteľ zabezpečí v spolupráci s dodávateľom stavby spracovanie plánu užívania verejnej práce podľa zákona č. 254/1998 Z. z. o verejných prácach v znení neskorších predpisov tak, aby počas jej užívania nedošlo k ohrozeniu osôb, majetku alebo jej poškodeniu, prípadne k predčasnému opotrebovaniu (plán užívania obsahuje pravidlá užívania, technických prehliadok, údržby a opráv) a zúčastní sa odsúhlasenia skúšobného plánu pred začatím stavebných prác vypracovaného dodávateľom stavby podľa zákona č. 254/1998 Z. z. o verejných prácach v znení neskorších predpisov. Služba autorského dohľadu bude poskytovaná počas celej výstavby diela, pričom sa vyžaduje prítomnosť autorského dohľadu na každom KDS, ktorý bude minimálne 1x týždenne.

Podrobnosti výkonu prác autorského dohľadu budú bližšie špecifikované v samostatnom dokumente, ktorý  uzavrú zmluvné strany pred začatím realizácie stavby.

**IV.**

**TERMÍNY VYKONANIA DIELA**

1. Termín vykonania a odovzdania diela podľa čl. III ods. 1 bod 1.1 až čl. III. ods. 1 bod 1.3 je do 9 mesiacov odo dňa zaslania prvej elektronickej výzvy na začatie prác. Termín vykonania a odovzdania diela podľa čl. III ods. 1 bod 1.4 je počas celej výstavby diela.
2. Ak sa zmluvné strany nedohodnú inak, termín vykonania a odovzdania jednotlivých častí diela je nasledovný:
	1. Dielo podľa čl. III. ods.1 bod 1.1:PD je zhotoviteľ povinný vykonať a dodať do 75 dní odo dňa zaslania elektronickej výzvy.
	2. Dielo podľa čl. III. ods.1 bod 1.2:PD – pre stavebné povolenie je zhotoviteľ povinný vykonať a odovzdať do 120 dní odo dňa zaslania elektronickej výzvy na začatie prác. Zhotoviteľ je povinný odovzdať objednávateľovi PD na kontrolu v súlade s čl. V. zmluvy.
	3. Dielo podľa čl. III. ods.1 bod 1.2: PD - Realizačný projekt je zhotoviteľ povinný vykonať a odovzdať do 120 dní odo dňa zaslania elektronickej výzvy na začatie prác. Tlačená aj digitálna podoba PD bude odovzdaná po finálnom zapracovaní všetkých pripomienok a požiadaviek jednotlivých dotknutých úradov obsiahnutých v rozhodnutí stavebného úradu a po schválení tohto spracovania objednávateľom. Zhotoviteľ je povinný odovzdať objednávateľovi PD na kontrolu v súlade s čl. V. zmluvy.
	4. Dielo podľa čl. III. ods.1 bod 1.3: je zhotoviteľ povinný zabezpečiť inžiniersku činnosť a získanie právoplatného rozhodnutia do 120 dní odo dňa odsúhlasenia PD objednávateľom, ktorá je potrebná na predloženie a schválenie príslušným úradom.
	5. Dielo podľa čl. III. ods.1 bod 1.4: zhotoviteľ je povinný poskytovať službu autorského dohľadu počas celej výstavby Projektu.
3. O prevzatí jednotlivých častí diela ako aj o prevzatí Diela ako celku, spíšu zmluvné strany odovzdávací a preberací protokol. O realizovaní časti diela podľa čl. III. ods. 1 bod 1.4 bude vykonaný záznam v stavebnom denníku podpísaný zástupcami oboch zmluvných strán, ako aj v prezenčnej listine a zápisoch z KDS. Objednávateľ si vyhradzuje právo na kontrolu zjavných vád, chýb a nedostatkov odovzdávanej časti diela a/alebo diela ako celku v lehotách dohodnutých v tejto zmluve objednávateľ si vyhradzuje právo odmietnuť prevziať časť diela, alebo dielo ako celok, ak vykazuje zjavné vady, chyby a nedostatky. V takom prípade objednávateľ nie je v omeškaní s prevzatím diela. Vykonanie kontroly zo strany objednávateľa nezbavuje zhotoviteľa zodpovednosti za vady diela, ktoré existovali v čase odovzdania a prevzatia diela a ktoré vyšli najavo neskôr.

**V.**

**Kontrola zhotovenia predmetu zmluvy**

1. Zmluvné strany sa dohodli, že zhotoviteľ odovzdá objednávateľovi jednotlivé časti diela - PD počas jej vyhotovovania na priebežnú kontrolu vo vzájomne dohodnutých termínoch.
2. Architektonicko-stavebnú časť PD je zhotoviteľ povinný predložiť objednávateľovi na priebežnú kontrolu a pripomienkovanie minimálne jedenkrát pred odovzdaním jednotlivým profesiám na dopracovanie a minimálne jedenkrát pred finálnym odovzdaním PD objednávateľovi.
3. Každú verziu PD vytvorenú zhotoviteľom podľa zmluvy (jednotlivé časti diela) alebo jej jednotlivé časti predloží zhotoviteľ objednávateľovi na pripomienkovanie. Objednávateľ má právo vždy v lehote do 15 pracovných dní (pokiaľ v závislosti od rozsahu dokumentácie nebude písomne, resp. emailom medzi zmluvnými stranami dohodnuté inak alebo v zmluve nie je uvedené inak) odo dňa písomného prevzatia PD objednávateľom zaslať písomne, resp. elektronicky emailom zhotoviteľovi svoje pripomienky k predloženej verzii PD.
4. Ak má objednávateľ ku ktorejkoľvek verzii PD pripomienky a písomne, resp. elektronicky emailom ich oznámil zhotoviteľovi, znamená to, že PD má nedostatky a objednávateľ nemá záväzok takúto PD prijať. Zhotoviteľovi nevzniká nárok na požadovanie úhrady od objednávateľa za dodanie PD, ktorá má nedostatky. Zhotoviteľ je v tomto prípade povinný nedostatky PD bezodkladne odstrániť, najneskôr však do 15 pracovných dní, pričom zhotoviteľ je povinný ešte v tejto lehote zaslať zapracované pripomienky do PD objednávateľovi na opätovnú kontrolu, pokiaľ sa objednávateľ a zhotoviteľ nedohodnú inak.
5. Ak objednávateľ nepredloží zhotoviteľovi v priebehu lehoty 15 pracovných dní alebo inej písomne dohodnutej lehote žiadne pripomienky k PD, má zhotoviteľ právo po uplynutí tejto lehoty predložiť PD dokumentáciu na schválenie.
6. Zhotoviteľ predloží objednávateľovi na pripomienkovanie nasledovné časti diela pred ich finálnym protokolárnym odovzdaním objednávateľovi:
	1. Dielo podľa čl. III ods. 1 bod 1.2 zmluvy - PD v rozsahu PSP - na kontrolu v digitálnej forme 20 pracovných dní pred odovzdaním diela. V prípade, ak objednávateľ zistí akékoľvek vady/nedorobky predmetu zmluvy, ktoré sú porušením povinností zhotoviteľa, je povinný ich bezodkladne oznámiť zhotoviteľovi a ten je povinný ich bezodkladne odstrániť, najneskôr však do 15 pracovných dní, pričom zhotoviteľ je povinný ešte v tejto lehote zaslať zapracované pripomienky do PD objednávateľovi na opätovnú kontrolu, pokiaľ sa objednávateľ a zhotoviteľ nedohodnú inak.
	2. Dielo podľa čl. III ods. 1 bod 1.2 zmluvy - PD v rozsahu RP tejto zmluvy na kontrolu v digitálnej forme 20 pracovných dní pred odovzdaním diela. V prípade, ak objednávateľ zistí akékoľvek vady/nedorobky predmetu zmluvy, ktoré sú porušením povinností zhotoviteľa, je povinný ich bezodkladne oznámiť zhotoviteľovi a ten je povinný ich bezodkladne odstrániť, najneskôr však do 20 pracovných dní, pričom zhotoviteľ je povinný ešte v tejto lehote zaslať zapracované pripomienky do PD objednávateľovi na opätovnú kontrolu, pokiaľ sa objednávateľ a zhotoviteľ nedohodnú inak.
7. Doba pripomienkovania spracovanej časti diela sa nezapočítava do doby odovzdania diela.

**VI.**

**CENA ZA DIELO**

1. Cena za vykonanie diela v rozsahu čl. III. tejto zmluvy je stanovená dohodou zmluvných strán v zmysle zákona č. 18/1996 Z. z. o cenách v znení neskorších predpisov ako cena zmluvná. Cenová ponuka zhotoviteľa zo dňa\_\_\_\_\_\_\_\_\_\_\_\_ tvorí Prílohu č. 2 tejto zmluvy.Zhotoviteľ bude fakturovať len skutočne vykonané služby.
2. Zmluvné strany sa dohodli na cene za dielo v rozsahu čl. III. vo výške:
	1. Cena za dielo podľa čl. III ods. 1 bod 1.1:

 Bez DPH €

 DPH 20 % €

 Cena celkom €

 slovom: eur

* 1. Cena za dielo podľa čl. III ods. 1 bod 1.2:

 Bez DPH €

 DPH 20 % €

 Cena celkom €

 slovom: eur

* 1. Cena za dielo podľa čl. III ods. 1 bod 1.3:

 Bez DPH €

 DPH 20 % €

 Cena celkom €

 slovom: eur

* 1. Cena za dielo podľa čl. III ods. 1 bod 1.4:

 Bez DPH €

 DPH 20 % €

 Cena celkom €

 slovom: eur

* 1. **Cena za dielo podľa čl. III spolu:**

 **Bez DPH €**

 **DPH 20 % €**

 **Cena celkom €**

 **slovom: eur**

 **Zhotoviteľ nie je / je platca DPH.**

1. V cene podľa čl. VI. ods. 2 sú zahrnuté všetky náklady vynaložené zhotoviteľom v súvislosti s plnením predmetu tejto zmluvy, diela v rozsahu čl. III. tejto zmluvy, ako aj náklady spojené s realizáciou sondáže, skúšok konštrukcií, iných odborných posúdení (napr. odtrhová skúška na fasáde, posúdenie lešenia, statické posúdenie striech a pod.) alebo geodetického zamerania, ak v priebehu realizácie diela vznikne potreba ich realizácie (za rozsah uvedených dodatočných prác zodpovedá zhotoviteľ). Po úhrade ceny za dielo je udelenie súhlasu na použitie diela podľa čl. X tejto zmluvy poskytnuté bezodplatne.
2. V cene za dielo je zahrnutá aj cena za projekčné služby zhotoviteľa, ktoré budú spočívať v zmene diela na základe pokynov príslušného stavebného úradu v územnom, stavebnom alebo kolaudačnom konaní, orgánu štátnej (verejnej) správy, samosprávy, alebo vyvolané nekvalitou, neúplnosťou alebo vadou prác zhotoviteľa, architektov alebo nepredvídateľnými okolnosťami, vis major atď.
3. V cene diela nie sú zahrnuté správne poplatky nevyhnutne uhradené za účelom získania stavebného povolenia. Objednávateľ sa zaväzuje uhradiť náklady predstavujúce nevyhnutne uhradené správne poplatky zhotoviteľovi na základe ich refakturácie zhotoviteľom, pričom prílohou faktúry bude doklad o zaplatení týchto správnych poplatkov.
4. Dohodnutá cena je maximálna.

**VII.**

**PLATOBNÉ PODMIENKY**

1. a) Dielo podľa čl. III. tejto zmluvy bude zhotoviteľ fakturovať po riadnom odovzdaní a prevzatí diela, t. j. po ukončení plnenia predmetu diela, resp. časti diela nasledovne:

- podľa čl. III ods. 1 bod 1.1 v jednej faktúre v sume podľa čl. VI ods. 2 bod 2.1 zmluvy,

- podľa čl. III ods. 1 bod 1.2 v jednej faktúre v sume podľa čl. VI ods. 2 bod 2.2 zmluvy,

- podľa čl. III ods. 1 bod 1.3 v jednej faktúre v sume podľa čl. VI ods. 2 bod 2.3 zmluvy,

- podľa čl. III ods. 1 bod 1.4 v jednej faktúre v sume podľa čl. VI ods. 2 bod 2.4 zmluvy,

b) Dielo podľa čl. III ods. 1 bod 1.7 bude zhotoviteľ fakturovať mesačne pomerne v sume podľa čl. VI ods. 2 bod 2.7 zmluvy podľa skutočne vykonaných služieb.

1. Podkladom pre úhradu ceny za dielo bude faktúra zhotoviteľa. Prílohou faktúry bude preberací protokol, event. výkaz pracovných činností. Zhotoviteľ je povinný faktúru vystaviť v dvoch (2) vyhotoveniach a  doručiť ju na adresu objednávateľa. Faktúra zhotoviteľa bude obsahovať tieto údaje:
2. obchodné meno, sídlo, IČO, DIČ, IČ DPH objednávateľa a zhotoviteľa,
3. číslo zmluvy o dielo,
4. číslo faktúry,
5. dátum uskutočnenia zdaniteľného plnenia,
6. dátum vyhotovenia faktúry podľa zák. č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“),
7. deň odoslania a deň splatnosti faktúry (podľa zmluvy),
8. označenie peňažného ústavu a číslo účtu zhotoviteľa, na ktorý sa má platiť fakturovaná suma bez uvedenia DPH; vyčíslenie DPH,
9. označenie diela podľa zmluvy,
10. fakturovanú základnú čiastku bez DPH,
11. pečiatku a podpis osoby oprávnenej fakturovať v mene zhotoviteľa,
12. v prílohe k faktúre: odovzdávací a preberací protokol a písomné schválenie vecnej stránky faktúry objednávateľom v zmysle tohto bodu.
13. Lehota na úhradu peňažného plnenia /splatnosť faktúry/ je 30 dní od doručenia faktúry spolu s povinnými prílohami objednávateľovi (preberací protokol, event. výkaz pracovných činností). V prípade, ak zhotoviteľ doručí objednávateľovi faktúru skôr, než mal objednávateľ možnosť využiť svoje právo vykonať kontrolu zjavných vád, chýb a nedostatkov odovzdávaného diela ako celku alebo skôr, než došlo k spísaniu odovzdávacieho a preberacieho protokolu, plynie 30 dňová lehota splatnosti takto doručenej faktúry odo dňa skončenia kontroly, ktorou objednávateľ zistí riadne vykonanie odovzdávaného diela.
14. V  prípade, že faktúra nebude obsahovať všetky údaje uvedené v ustanovení § 74 zákona o DPH alebo v bode 2 tohto článku, objednávateľ je oprávnený faktúru vrátiť a požadovať doplnenie alebo odstránenie nedostatkov. Zhotoviteľ je povinný vystaviť novú faktúru s  údajmi uvedenými v ustanovení § 74 zákona o DPH a v bode 2. tohto článku. Dňom doručenia novej opravenej faktúry objednávateľovi začne plynúť nová 30 (tridsať) dňová lehota splatnosti.
15. Zmluvné strany sa dohodli, že 5 % z ceny diela (bez DPH) je zádržné. Zádržné podľa tejto zmluvy je objednávateľ oprávnený zadržať za účelom zabezpečenia záväzku zhotoviteľa na riadne a včasné plnenie predmetu tejto zmluvy. Zmluvné strany sa dohodli, že objednávateľ je oprávnený uspokojiť si jednostranným zápočtom zo zádržného svoje nároky z vád diela, nároky na zmluvnú pokutu, náhradu škody, náklady vzniknuté objednávateľovi v dôsledku odstúpenia od tejto zmluvy. Zádržné bude vytvorené tak, že objednávateľ zadrží z každej faktúry čiastku vo výške 5 % z fakturovanej čiastky (bez DPH).

Splatnosť zádržného podľa čl. VII ods. 1 písm. a) je viazaná na vydanie právoplatného kolaudačného rozhodnutia stavby (Projektu), alebo na uplynutie lehoty 3 rokov od celkového odovzdania diela, podľa toho ktorá skutočnosť nastane skôr. Splatnosť zádržného podľa čl. VII ods. 1 písm. b) je mesiac po odovzdaní stavby (Projektu) Objednávateľovi.

1. Objednávateľ je oprávnený až do konečného vysporiadania všetkých nárokov na zaplatenie zmluvnej pokuty, náhrady škody a ich vyúčtovania objednávateľom zadržať zaplatenie zádržného podľa tejto zmluvy, pričom sa nedostáva do omeškania s ich zaplatením.
2. Zhotoviteľovi neprináležia úroky zo zádržného.

**VIII.**

**ZODPOVEDNOSŤ ZA VADY A ODSTÚPENIE OD ZMLUVY**

1. Zhotoviteľ zodpovedá za vady, ktoré vznikli jeho činnosťou alebo nečinnosťou pri vykonávaní záväzkov tejto zmluvy.
2. Zhotoviteľ zodpovedá za to, že dielo podľa čl. III. tejto zmluvy bude vykonané v rozsahu a kvalite vymedzenej v tejto zmluve a v jej prílohe/ách, v súlade s STN, so všeobecne záväznými právnymi predpismi, s technickými predpismi, ako aj v súlade s požiadavkami Objednávateľa, stavebného úradu, dotknutých orgánov/subjektov a účastníkov územného a/alebo stavebného konania, v súlade so zápismi z rokovaní a s vyjadreniami príslušného stavebného úradu alebo iných orgánov štátnej (verejnej) správy, samosprávy.
3. Zhotoviteľ zodpovedá za vady (i právne) diela (jeho časti), ktoré má dielo v čase jeho odovzdania objednávateľovi, aj keď vyjdú najavo až po odovzdaní a prevzatí diela. Dielo má vady, ak dielo (jeho časť) alebo ktorákoľvek vec (vrátane jej súčasti alebo príslušenstva), právo alebo iná majetková hodnota, ktorá je súčasťou predmetu zmluvy, sa nehodia na účel určený v tejto zmluve alebo nezodpovedajú rozsahu a kvalite vymedzenej v tejto zmluve, nie sú v súlade s STN, so všeobecne záväznými právnymi predpismi, s technickými predpismi, s požiadavkami stavebného úradu a s požiadavkami dotknutých orgánov/subjektov a účastníkov územného a/alebo stavebného konania a nie sú v súlade so zápismi z rokovaní a vyjadreniami príslušného stavebného úradu, orgánov štátnej (verejnej) správy, samosprávy. Objednávateľ je oprávnený neprevziať dielo, ktoré nie je vykonané riadne alebo včas podľa podmienok určených v tejto zmluve a v jej prílohe/ách. V takom prípade objednávateľ nie je v omeškaní.
4. Zhotoviteľ nezodpovedá za vady, ktoré boli spôsobené:
5. použitím podkladov prevzatých od objednávateľa a zhotoviteľ ani pri vynaložení všetkej odbornej starostlivosti, všetkého úsilia nemohol zistiť ich nevhodnosť,
6. použitím podkladov prevzatých od objednávateľa a ak na ich nevhodnosť preukázateľne upozornil objednávateľa a ten na ich použití preukázateľne trval.
7. V prípade, že zhotoviteľ neplní svoje záväzky vyplývajúce z tejto zmluvy a jej prílohy/oh, týkajúcich sa vypracovania diela, porušuje zmluvu podstatným spôsobom a objednávateľ má právo požadovať odstránenie vád a nedorobkov bez zbytočného odkladu, a to náhradným plnením bez vád, alebo dodaním chýbajúceho plnenia. Tým nie je dotknuté oprávnenie objednávateľa odstúpiť od tejto zmluvy.
8. Objednávateľ má právo odstúpiť od tejto zmluvy z dôvodov uvedených v Obchodnom zákonníku alebo v tejto zmluve. Zmluvnými dôvodmi na odstúpenie od zmluvy sú najmä:
9. omeškanie zhotoviteľa s plnením povinností je viac ako 15 (pätnásť) kalendárnych dní, alebo
10. je zjavné, že zhotoviteľ dielo nedokončí riadne a/alebo včas alebo,
11. dielo má vady,
12. zhotoviteľ písomne prehlásil, že dielo nevykoná,
13. zhotoviteľ poruší svoju povinnosť uvedenú v čl. XI ods. 3 tejto zmluvy,
14. zhotoviteľ stratí oprávnenie na výkon činnosti v zmysle predmetu zmluvy,
15. zhotoviteľ zabezpečí výkon činnosti v zmysle predmetu zmluvy osobami bez potrebného oprávnenia.

Odstúpením od zmluvy nie je dotknuté právo objednávateľa na náhradu škody alebo na zmluvnú pokutu.

1. Záručná doba začína plynúť riadnym odovzdaním diela a končí nadobudnutím právoplatnosti kolaudačného rozhodnutia stavby, na ktorú bolo dielo vypracovávané, ostatné nároky zo zodpovednosti za kvalitu diela sa uplatnia v zmysle platných ustanovení o náhrade škody podľa Obchodného zákonníka.
2. V prípade, že sa počas záručnej doby preukáže nekvalita, neúplnosť diela, prípadne budú zistené iné vady diela ako napr.: nezrovnalosti v stavebnej časti, nesúlad s výkazom výmer, chýbajúce časti PD na jednotlivé časti diela, ktoré sú nevyhnutné pre realizáciu a správne fungovanie stavby, chybne uvedené rozmery, počty kusov jednotlivých prvkov (napr. okná, dvere a i.), nesprávne použitá technológia a podobne, má objednávateľ nárok požadovať od zhotoviteľa náhradné plnenie alebo dodanie chýbajúceho plnenia v primeranej lehote stanovenej objednávateľom. Rovnako má objednávateľ nárok požadovať od zhotoviteľa náhradné plnenie vždy vtedy, ak PD kvalitatívne nezodpovedá účelu a povahe diela na jej základe zhotovovaného. Reklamácia bude uplatňovaná písomnou formou v listinnej podobe alebo elektronickej podobe e-mailom. Ak sa zmluvné strany nedohodnú inak, lehota na odstránenie vád bude 10 pracovných dní od písomného doručenia reklamácie zhotoviteľovi na adresu jeho sídla alebo na emailovú adresu.
3. Dielo ani jeho časti nie je zhotoviteľ oprávnený poskytnúť iným osobám než objednávateľovi.
4. Uplatnením nárokov z vád diela nie sú dotknuté nároky objednávateľa na náhradu škody alebo na zmluvnú pokutu. Zhotoviteľ zodpovedá objednávateľovi za všetky nezrovnalosti, rozdiely a vady diela vypracovaného zhotoviteľom a skutočne nameranými hodnotami (rozdielne hodnoty vo výkaze výmer stavby a pozemkov, nesprávne použitá technológia) a hodnotami jednotlivých položiek rozpočtu odovzdaného objednávateľovi.
5. Zhotoviteľ je povinný objednávateľovi nahradiť v plnej výške škodu spôsobenú nutnosťou opakovane realizovať stavebné práce z dôvodu vady PD alebo z dôvodu zapracovania obsahovo tej istej položky do PD navyše alebo z dôvodu nezapracovania položky nevyhnutne potrebnej do PD.
6. Zhotoviteľ PD sa zaväzuje uhradiť objednávateľovi náklady spojené s naviac prácami alebo inými nákladmi v prípade, že počas realizácie stavby sa zistí, že PD a/alebo výkaz výmer nie sú kompletné a objednávateľovi vzniknú práce alebo náklady naviac.
7. Zhotoviteľ zodpovedá za všetky škody, ktoré vzniknú objednávateľovi pri realizácii stavby vykonanej v rozsahu a v kvalite podľa predmetu tejto zmluvy, a to za vady diela, ktoré sa pri realizácii stavby prejavili ako technicky nemožné. V takomto prípade zhotoviteľ uhradí všetky škody, ktoré vzniknú objednávateľovi.

**IX.**

**ZMLUVNÉ POKUTY**

1. V prípade omeškania objednávateľa s úhradou faktúry za dielo má zhotoviteľ právo na zaplatenie úroku z omeškania v zmysle príslušných ustanovení Obchodného zákonníka.
2. V prípade omeškania zhotoviteľa s odovzdaním diela/jeho časti má objednávateľ právo na zmluvnú pokutu vo výške 0,05 % z ceny konkrétnej časti diela uvedenej v čl. VI. ods. 2 tejto zmluvy za každý deň omeškania.
3. V prípade, ak objednávateľ odstúpi od zmluvy z dôvodu porušenia povinností na strane zhotoviteľa v zmysle čl. VIII. ods. 6 tejto zmluvy, má objednávateľ právo na zmluvnú pokutu vo výške 1% z ceny diela, uvedenej v čl. VI. ods. 2 tejto zmluvy.
4. V prípade omeškania zhotoviteľa s odstránením vád v záručnej dobe má objednávateľ právo na zmluvnú pokutu vo výške 50 EUR za každý prípad a každý deň omeškania až do odstránenia vád.
5. V prípade, že počas plynutia záručnej doby (podľa ust. čl. VIII ods. 7 tejto zmluvy) alebo počas realizácie diela zhotovovaného podľa spracovanej PD budú zistené nedostatky, vady projektovej dokumentácie alebo chýbajúce časti nevyhnutné pre zhotovenie a riadne užívanie diela ako celku (tak ako je uvedené v čl. VIII ods. 8 tejto zmluvy) a v dôsledku uvedených skutočností vznikne objednávateľovi finančná alebo materiálna škoda, je objednávateľ oprávnený uplatňovať si náhradu tejto škody od zhotoviteľa v zmysle všeobecných ustanovení o náhrade škody podľa Obchodného zákonníka. Zhotoviteľ v takom prípade zodpovedá objednávateľovi za škodu, ktorú zavinil nedostatočnou kvalitou projektovej dokumentácie (tak ako je uvedené v čl. VIII ods. 8 tejto zmluvy a tohto odseku) vo výške objednávateľom alebo treťou osobou skutočne vyčíslených nákladov potrebných na realizáciu chýbajúcich častí diela alebo nevhodne zvolených postupov, ktoré museli byť objednávateľom vykonané za účelom zabezpečenia užívania diela ako celku (ktoré bolo zhotovované podľa projektovej dokumentácie na základe tejto zmluvy). Zhotoviteľ je povinný takto vyčíslenú škodu uhradiť objednávateľovi do 30 dní odo dňa doručenia písomného vyrozumenia objednávateľa o vzniku škody, jej povahe a výške.
6. Zmluvná pokuta podľa ods. 3 a 4 tohto článku bude uhradená zmluvnými stranami nezávisle na tom, či a v akej výške vznikne oprávnenej osobe (zmluvnej strane) nárok na náhradu škody, ktorú možno vymáhať samostatne.
7. Zaplatenie zmluvnej pokuty nemá vplyv na splnenie povinnosti zhotoviteľa, ktorá bola zabezpečená zmluvnou pokutou.

**X.**

**LICENCIA**

1. Zhotoviteľ v súlade s § 65 a nasl. zákona č. 185/2015 Z. z. Autorský zákon udeľuje objednávateľovi k autorsky chráneným  častiam  diela a k dielu ako celku:
2. výhradnú licenciu (súhlas na použitie) diela a jeho jednotlivých častí pre ďalšie zabezpečenie, zadanie a spracovanie vyšších stupňov PD a porealizačnej dokumentácie, ako aj  pre jej ďalšie využitie v súvislosti s investičnou prípravou a samotnou realizáciou stavby, pre potreby prípravy, výstavby, prevádzkovania, užívania, údržby, opráv, stavebných úprav a zmien, rekonštrukcie, modernizácie alebo odstránenia stavby a to spôsobom, v rozsahu bližšie uvedenom v bode 2 tohto článku,
3. súhlas na to, aby objednávateľ udelil sublicenciu k dielu alebo jeho jednotlivým častiam tretej osobe,
4. súhlas na to, aby objednávateľ zmluvne postúpil výhradnú licenciu udelenú touto zmluvou na tretiu osobu.
5. Zhotoviteľ udeľuje súhlas na použitie diela a jeho jednotlivých častí na všetky známe spôsoby použitia diela, najmä: na ďalšie spracovanie (úprava, zmena a pod.) alebo spojenie s iným dielom, na vyhotovenie rozmnoženiny diela, na verejné rozširovanie originálu a rozmnoženín formou ich bezodplatného poskytnutia alebo postúpenia orgánom a právnickým alebo fyzickým osobám zodpovedným, zainteresovaným alebo dotknutým investičnou prípravou a samotnou realizáciou stavby a jeho poskytnutie  ďalším spracovateľom vyšších stupňov PD a porealizačnej dokumentácie alebo inej ďalšej PD, pre potreby prípravy, výstavby, prevádzkovania, užívania, údržby, opráv, stavebných úprav a zmien, rekonštrukcie, modernizácie stavby, na verejné vystavenie diela a jeho jednotlivých častí alebo jeho/ich rozmnoženín alebo iné uvedenia diela na verejnosti.

Zhotoviteľ súhlasí s tým, že objednávateľ môže dielo alebo jeho časti (PD, RP) upravovať, meniť alebo vykonávať iné zásahy do diela a môže dať prepracovať dielo alebo jeho časť inej osobe bez opätovného súhlasu zhotoviteľa.

1. Zhotoviteľ udeľuje súhlas na použitie diela a jeho jednotlivých častí pre územný rozsah Európskej únie a vo vecnom rozsahu potrebnom na dosiahnutie účelu tejto zmluvy vyplývajúcom z úvodných ustanovení tejto zmluvy a z bodu 1 a 2 tohto článku.
2. Súhlasy udelené v tomto článku sa vzťahujú aj na použitie rozpracovanej verzie diela alebo jednotlivých častí diela alebo iných dokumentov a výstupov tejto zmluvy.
3. Zhotoviteľ udeľuje neodvolateľný súhlas na vykonanie zmien na diele objednávateľovi a jeho prípadným právnym nástupcom, ktorí by mohli vzniknúť najmä zlúčením, splynutím, zmenou právnej formy a pod.. Zhotoviteľ sa zaväzuje zabezpečiť pre objednávateľa neodvolateľný súhlas na vykonávanie zmien na diele od všetkých autorov diela a uvedený súhlas/súhlasy od všetkých autorov diela odovzdať v listinnej podobe najneskôr s odovzdaním jednotlivých častí diela.
4. Licencia podľa tejto zmluvy je poskytnutá bezodplatne.
5. Licencia udelená touto zmluvou je udelená na dobu trvania majetkových autorských práv aj vtedy, ak táto zmluva zanikne alebo sa zruší pred úplným vykonaním diela zhotoviteľom.
6. Licencia udelená touto zmluvou oprávňuje objednávateľa použiť dielo, jeho jednotlivé časti, ako aj rozpracované časti alebo iné dokumenty a výstupy tejto zmluvy priamo (svojimi zamestnancami) alebo prostredníctvom tretích osôb (dodávateľov).
7. Objednávateľ je pri použití diela povinný počínať si tak, aby ako autora uvádzal zhotoviteľa, resp. autorov uvedených zhotoviteľom.
8. O postúpení licencie a o osobe postupníka je objednávateľ povinný informovať zhotoviteľa do 90 dní od uzavretia zmluvy o postúpení.
9. V prípade, ak vzniknú pochybnosti o tom, na ktoré jednotlivé spôsoby použitia diela a/alebo jeho jednotlivej časti sa súhlasy zhotoviteľa v tomto článku vzťahujú, má sa za to, že súhlasy boli poskytnuté na taký spôsob použitia a v takom rozsahu, ako je to rozumné predpokladať s prihliadnutím na účel uzavretia tejto zmluvy.

**XI.**

**VYUŽITIE SUBDODÁVATEĽOV**

1. Ak poskytovateľ pri plnení zmluvy využije kapacity subdodávateľa/ľov, ktorí sú mu známi, uvedie podiel plnenia zo zmluvy, ktorý má v úmysle zabezpečiť subdodávateľom na vlastné riziko a zodpovednosť, spolu s uvedením identifikačných údajov subdodávateľa, v rozsahu meno a priezvisko, obchodné meno alebo názov, adresa pobytu alebo sídlo, identifikačné číslo alebo dátum narodenia, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, funkcia.

|  |  |  |  |  |
| --- | --- | --- | --- | --- |
| Obchodné meno subdodávateľa | Adresa sídla subdodávateľa | IČO | Podiel plnenia v % | Meno a priezvisko osoby oprávnenej konať za subdodávateľa, adresa, dátum narodenia, funkcia |
| \* |  |  |  |  |

\*(pozn. vyplní len úspešný uchádzač pred podpisom zmluvy, doplní počet riadkov podľa potreby)

1. Poskytovateľ je povinný oznámiť objednávateľovi akúkoľvek zmenu údajov o subdodávateľoch.
2. Poskytovateľ je povinný objednávateľovi predložiť písomné oznámenie o zmene subdodávateľa, ktoré bude obsahovať minimálne podiel zákazky, ktorý má poskytovateľ v úmysle zadať subdodávateľovi, meno a priezvisko, obchodné meno alebo názov, adresu pobytu alebo sídlo, identifikačné číslo alebo dátum narodenia, ak nebolo pridelené identifikačné číslo, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Navrhovaný subdodávateľ musí spĺňať príslušné podmienky stanovené zákonom o verejnom obstarávaní.
3. Bez udelenia súhlasu zo strany objednávateľa nesmie poskytovateľ použiť nového subdodávateľa na poskytnutie žiadnej časti plnenia predmetu tejto zmluvy. Objednávateľ je povinný sa písomne vyjadriť bez zbytočného odkladu od obdržania písomnej žiadosti poskytovateľa, či s použitím subdodávateľa súhlasí alebo nie. Objednávateľ nesmie súhlas s použitím subdodávateľa bezdôvodne odmietnuť. Ak sa objednávateľ k žiadosti poskytovateľa nevyjadrí do 5 pracovných dní od doručenia písomného oznámenia o zmene subdodávateľa, má sa za to, že objednávateľ s použitím subdodávateľa súhlasí.
4. Ak poskytovateľ použije na realizáciu predmetu zmluvy alebo jej časti akúkoľvek tretiu osobu, zodpovedá voči objednávateľovi v celom rozsahu tak, ako keby zmluvu realizoval sám.

**XII.**

**ĎALŠIE DOJEDNANIA**

1. Zhotoviteľ je povinný pravidelne v rámci KDP, ak nie je v zmluve dohodnuté inak, informovať objednávateľa o stave rozpracovaného diela.
2. Zhotoviteľ je povinný pri vypracovávaní diela postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy a jej prílohy/príloh. Zhotoviteľ je povinný riadiť sa podkladmi objednávateľa a jeho pokynmi, pokiaľ sú dôvodné.
3. Zhotoviteľ je povinný predložiť pri podpise tejto zmluvy alebo na vyžiadanie objednávateľa kedykoľvek v priebehu plnenia záväzku podľa tejto zmluvy objednávateľovi platnú a účinnú poistnú zmluvu vo výške 2 000 000 €, ktorej predmetom je poistenie škôd spôsobených pri výkone povolania, ako aj potvrdenia o platbách poistného.
4. Dielo je vlastníctvom zhotoviteľa až do dňa riadneho odovzdania diela.
5. Zhotoviteľ môže na dodanie diela použiť subdodávateľa iba po predošlom písomnom súhlase objednávateľa s jeho presnou a jasnou špecifikáciou. V takomto prípade zhotoviteľ zodpovedá rovnako, akoby túto zmluvu plnil sám. Subdodávateľ zhotoviteľa musí spĺňať všetky podmienky špecifikované v tejto zmluve pre zhotoviteľa.

**XIII.**

**ZÁVEREČNÉ USTANOVENIA**

1. Ustanovenia tejto zmluvy možno meniť a/alebo dopĺňať vo forme písomných očíslovaných dodatkov podpísaných oboma zmluvnými stranami, ktoré budú tvoriť neoddeliteľnú súčasť tejto zmluvy, ak nie je v tejto zmluve uvedené inak. Prevod a postúpenie práv a povinností zo zmluvy zo strany zhotoviteľa je možný len s predchádzajúcim písomným súhlasom objednávateľa.
2. Ak po uzavretí tejto zmluvy dôjde k nadobudnutiu účinnosti zákona, ktorý bude upravovať verejnoprávne aspekty výstavby a stavebných prác a projektovej činnosti a v dôsledku ktorého bude predmet diela podľa tejto zmluvy nepostačujúci pre potreby objednávateľa, zmluvné strany sa zaväzujú, že budú rokovať o dodatku k tejto zmluve a že ho uzavrú tak, aby mohol byť dosiahnutý účel tejto zmluvy aj v podmienkach zmenenej právnej úpravy.
3. Ostatné právne vzťahy výslovne touto zmluvou neupravené sa riadia príslušnými ustanoveniami Obchodného zákonníka v platnom znení.
4. Neplatnosť niektorého z ustanovení tejto zmluvy nemá vplyv na platnosť ostatných ustanovení. Ak sa niektoré z ustanovení tejto zmluvy stane neplatným z dôvodu rozporu s právnymi predpismi, zaväzujú sa obe zmluvné strany takéto ustanovenie nahradiť iným, ktoré najviac zodpovedá hospodárskym účelom a právnemu významu pôvodného ustanovenia.
5. Spory, ktoré by mohli vzniknúť pri plnení zmluvných povinností, budú zmluvným stranami riešené predovšetkým dohodou. Pokiaľ by zmluvné strany nedospeli k dohode, pre riešenie sporu je príslušný súd.
6. Objednávateľ sa zaväzuje, že k termínu podpisu zmluvy disponuje všetkými potrebnými právami na spracovanie akejkoľvek preexistentnej projektovej dokumentácie vzťahujúcej sa k predmetu zmluvy v neobmedzenom územnom a materiálnom rozsahu vrátane nárokov tretích osôb. Prípadné nároky v zmysle vyššie uvedeného ustanovenia sa objednávateľ zaväzuje vysporiadať samostatne.
7. Táto zmluva je vypracovaná v štyroch vyhotoveniach. Každá zo strán obdrží po dve vyhotovenia zmluvy.
8. Zmluvné strany týmto vyhlasujú, že táto zmluva zodpovedá ich slobodnej a vážnej vôli, uzatvárajú ju dobrovoľne, bez tiesne a na znak súhlasu s jej obsahom ju podpisujú.
9. Táto zmluva vzniká prejavením súhlasu s celým jej obsahom. Zmluva nadobúda platnosť dňom jej podpísania a účinnosť dňom nasledujúcim po dni jej zverejnenia v súlade so zákonom č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony /v zmysle § 47a Občianskeho zákonníka/.

Prílohy:

Príloha č. 1: Opis predmetu zákazky

Príloha č. 2: Cenová ponuka zhotoviteľa

V Bratislave dňa ............................. V Bratislave dňa .............................

 **Za zhotoviteľa: Za objednávateľa:**